
PALANGOS MIESTO SAVIVALDYBĖS TARYBA

SPRENDIMAS

DĖL PALANGOS MIESTO SAVIVALDYBĖS SAUGAUS ELGESIO PAVIRŠINIŲ VANDENS TELKINIŲ VANDENYJE IR ANT PAVIRŠINIŲ VANDENS TELKINIŲ LEDO TAISYKLIŲ PATVIRTINIMO
2018 m. liepos 19 d. Nr. T2-145
Palanga

Vadovaudamasi Lietuvos Respublikos vietos savivaldos įstatymo 16 straipsnio 2 dalies 36 punktu ir 18 straipsnio 1 dalimi, Lietuvos Respublikos vandens įstatymo 12 straipsnio 4 dalimi, Palangos miesto savivaldybės taryba nusprendžia:
Patvirtinti Palangos miesto savivaldybės saugaus elgesio paviršinių vandens telkinių vandenyje ir ant paviršinių vandens telkinių ledo taisykles (pridedama).
Meras
Šarūnas Vaitkus
BALSAVIMO REZULTATAI:
Užsiregistravo – 19.
Balsavo: už – 19, prieš – nėra, susilaikė – nėra, nebalsavo – nėra.

PATVIRTINTA 

Palangos miesto savivaldybės tarybos

2018 m. liepos 19 d. sprendimo Nr. T2-145
1 punktu
PALANGOS MIESTO SAVIVALDYBĖS SAUGAUS ELGESIO PAVIRŠINIŲ VANDENS TELKINIŲ VANDENYJE IR ANT PAVIRŠINIŲ VANDENS TELKINIŲ LEDO TAISYKLĖS

I SKYRIUS

 BENDROSIOS NUOSTATOS
1. Palangos miesto savivaldybės saugaus elgesio paviršinių vandens telkinių vandenyje ir ant paviršinių vandens telkinių ledo taisyklės (toliau – Taisyklės) nustato žmonių tinkamo elgesio paviršinių vandens telkinių vandenyje bei ant paviršinių vandens telkinių ledo reikalavimus Palangos miesto savivaldybės (toliau – Savivaldybė) teritorijoje. 
2. Taisyklės galioja Savivaldybės teritorijoje. Jų privalo laikytis visi fiziniai ir juridiniai asmenys (toliau – Asmenys).

3. Šios Taisyklės netaikomos:

3.1. plaukimo ir mineralinių vandenų baseinams, uždariems vandens telkiniams, kurie naudojami terapiniais tikslais, bei dirbtinai sukurtiems uždariems vandens telkiniams, atskirtiems nuo paviršinių ir požeminių vandenų bei elgesiui ant dirbtinai išlieto ledo (ledo arenose, čiuožyklose);
3.2. teisės aktų nustatyta tvarka vykdant gelbėjimo darbus, stichinių nelaimių padarinių likvidavimo darbus, valstybinę saugios laivybos Lietuvos Respublikos vandenyse ir vidaus vandenų kelių būklės ir navigacinių įrenginių juose funkcionavimo kontrolę, darbų vykdymo vandens keliuose kontrolę, valstybės sienos apsaugą, viešosios tvarkos palaikymą, aplinkos apsaugos valstybinę kontrolę ir šių Taisyklių kontrolę; 
3.3. vykdant mokslinius ir kitus tyrimus, monitoringą ir stebėjimus vandens telkiniuose Lietuvos Respublikos žuvininkystės įstatymo, Lietuvos Respublikos nekilnojamojo kultūros paveldo apsaugos įstatymo, Lietuvos Respublikos saugomų teritorijų įstatymo, Lietuvos Respublikos aplinkos monitoringo įstatymo ir kitų teisės aktų nustatytais tikslais ir tvarka;
4. Taisyklėse vartojamos sąvokos atitinka Lietuvos Respublikos vandens įstatyme, Lietuvos higienos normoje HN 92:2007 „Paplūdimiai ir jų maudyklų vandens kokybė“ (toliau – Higienos norma) ir kituose teisės aktuose apibrėžtas sąvokas.

5. Paviršiniuose vandens telkiniuose galioja Taisyklių priede nurodytos vėliavų reikšmės.
6. Šiose Taisyklėse vartojamos sąvokos:

Paviršiniai vandenys – tekantis arba susikaupęs žemės paviršiuje vanduo, esantis vidaus (išskyrus požeminį vandenį), tarpiniuose ir priekrantės vandenyse. Paviršinių vandenų sąvoka apima ir teritorinę jūrą, kai kalbama apie jos cheminę būklę.

Paviršinis vandens telkinys – identifikuota reikšminga vandens aplinkos dalis, esanti žemės paviršiuje, tai yra: upė ar jos dalis, kanalas, ežeras, tvenkinys, kūdra, rekultivuotas į vandens telkinį karjeras. Prie paviršinių vandens telkinių taip pat priskiriami tarpinių ir priekrantės vandenų plotai.
Plaukiojimo priemonės – laivai, kiti plaukiojimui naudojami (įskaitant ir plūduriuojančius) įrenginiai arba priemonės.
Maudykla – paplūdimio vieta, skirta maudytis dideliam besimaudančiųjų skaičiui, ir atitinkanti Higienos normos reikalavimus.
Nesavaeigė plaukiojimo priemonė – vidaus degimo variklio neturinti plaukiojimo priemonė (burinė jachta, baidarė, kanoja, vandens dviratis, irklinė valtis, guminė valtis, kajakas, katamaranas ir kt.). Plaukiojimas elektros variklį turinčiomis plaukiojimo priemonėmis prilyginamas plaukiojimui nesavaeigėmis plaukiojimo priemonėmis;

Savaeigė plaukiojimo priemonė – vidaus degimo variklį turinti plaukiojimo priemonė, taip pat laivas ant oro pagalvės, oro sraigtu varomas laivas, vandens motociklas ir kt.;

II SKYRIUS
SAUGAUS ELGESIO PAVIRŠINIŲ VANDENS TELKINIŲ VANDENYJE REIKALAVIMAI
7. Asmenys, vandens telkiniuose naudojantys plaukiojimo priemones, privalo užtikrinti, kad šios priemonės neterštų vandens, neardytų krantų, negadintų hidrotechnikos statinių bei komunikacijų.
8. Asmenys, vandens telkiniuose turi elgtis taip, kad nesukeltų pavojaus sau ir kitiems asmenims.
9. Plaukiojimo tvarka ir sąlygos savaeigėmis ir nesavaeigėmis plaukiojimo priemonėmis vandens telkiniuose reglamentuojama Lietuvos Respublikos aplinkos ministro 2004 m. balandžio 15 d. įsakymu Nr. D1-187 „Dėl aplinkosaugos sąlygų plaukioti vandens telkiniuose plaukiojimo priemonėmis patvirtinimo“. 

10. Plaukiojimo metu plaukiojimo priemonėse privaloma turėti gelbėjimo liemenes kiekvienam keleiviui.
11. Ekstremaliomis pramogomis (jėgos aitvarai, plaukiojimai banglentėmis, burvaltėmis) galima užsiimti teritorijų planavimo dokumentuose nustatytose teritorijose. Palangos miesto savivaldybės teritorijoje numatytos ekstremalių pramogų teritorijos: Nemirsetoje – šiauriau buvusios laivų gelbėjimo stoties (apie 420 m), piečiau Šventosios uosto, šiaurinėje Būtingės dalyje (apie 450 m), išskyrus Savivaldybės maudyklų teritorijas.
12. Vandens pramogų paslaugos gali būti teikiamos tik teisės aktų nustatyta tvarka.
13. Paviršiniuose vandens telkiniuose draudžiama:

13.1. naikinti, gadinti vandens telkiniuose arba prie jų esančius informacinius ženklus, iškabas, statinius, plaukiojimo priemones ar kitą esamą infrastruktūrą;

13.2. plaukioti nesaugiomis plaukiojimo priemonėmis;
13.3. plaukti arba bristi už plūdurų ar kitų ženklų, žyminčių maudymosi vietų ribas;

13.4. maudytis arba plaukioti plaukiojimo priemonėmis apsvaigus nuo alkoholio, narkotinių ir kitų psichoaktyvių medžiagų;

13.5. maudytis vaikams iki 14 metų be suaugusio asmens priežiūros;

13.6. maudytis, nardyti bei šokinėti iš (nuo) plaukiojimo priemonės jai plaukiant;

13.7. nardyti bei šokinėti nuo jūros tilto, jo priklausinių;
13.8. bristi ir maudytis, kai to neleidžia atitinkama informacija (perspėjančios raudonos vėliavos kabinamos prie gelbėjimo postų, išdėstomos pakrantėse);
13.10. trukdyti gelbėjimo ir kitų spec. tarnybų transportui pravažiuoti vykdant tarnybines funkcijas.
III SKYRIUS

SAUGAUS ELGESIO ANT PAVIRŠINIŲ VANDENS TELKINIŲ LEDO REIKALAVIMAI
14. Asmenys ant ledo turi elgtis taip, kad nesukeltų pavojaus sau ir kitiems asmenims.

15. Ant užšalusių vandens telkinių draudžiama:

15.1. eiti, čiuožti, žvejoti ant užšalusių vandens telkinių ledo asmeniui, jei ledo storis mažesnis negu 7 cm, taip pat, kai ledas turi sniego priemaišų, nėra skaidrus, atlydžio metu;

15.2. eiti, čiuožti ant užšalusių vandens telkinių ledo žmonių grupei, jei ledo storis mažesnis nei 12 cm;
15.3. važiuoti ant užšalusių vandens telkinių motorinėms transporto priemonėms, išskyrus spec. tarnybų transportą (aplinkos apsaugos, krašto apsaugos, policijos, greitosios pagalbos ir gelbėjimų tarnybų, vykdančių tarnybines funkcijas, transportą ir transportą, organizuojant ant ledo renginius (turint organizatorių leidimą);
15.4. būti ant ledo apsvaigusiems nuo alkoholio, narkotinių ar kitų psichotropinių medžiagų, ant ledo vartoti alkoholinius gėrimus ar kitas svaiginimosi priemones;
15.5. vaikams iki 14 metų lipti ir būti ant ledo be suaugusiojo priežiūros;

12.6. žvejoti ant ledo neturint spec. priemonių (smaigų), be kurių nebūtų galimybės išlipti ant ledo įlūžus;
15.7. būti vandens telkiniuose ant ledo, kai dėl ledo būklės kyla pavojus žmonių gyvybei ar sveikatai, susidarius plonai ledo dangai ar Lietuvos hidrometeorologijos tarnybai prie Aplinkos ministerijos paskelbus apie ledo būklę, kuri gali kelti pavojų žmonių gyvybei ir sveikatai;
15.8. naudotis čiuožyklomis, kai ledo storis mažesnis nei 25 cm, ledas turi sniego priemaišų – nėra skaidrus, atlydžio metu;
15.9. čiuožyklą eksploatuojanti ar renginius ant užšalusių vandens telkinių organizuojanti organizacija privalo užtikrinti žmonių saugumą. Jei ledo storis ar jo struktūra kelia pavojų žmogaus gyvybei, čiuožyklos eksploatacija ar ant ledo organizuojami renginiai turi būti sustabdyti.

16. Nerekomenduojama vienam eiti ant ledo tamsiuoju paros metu.

17. Asmenys ant ledo turi elgtis taip, kad nesukeltų pavojaus sau ir kitiems asmenims.

IV SKYRIUS
BAIGIAMOSIOS NUOSTATOS
18. Taisyklių laikymąsi kontroliuoja Palangos miesto savivaldybės administracijos direktoriaus įgalioti asmenys ir Klaipėdos apskrities vyriausiojo policijos komisariato Palangos miesto policijos komisariato pareigūnai.
19. Asmenys, pažeidę šių Taisyklių reikalavimus, atsako Lietuvos Respublikos administracinių nusižengimų kodekso nustatyta tvarka.
20. Šios Taisyklės gali būti keičiamos, pildomos ir panaikintos Savivaldybės tarybos sprendimu.

__________________________
Palangos miesto savivaldybės saugaus elgesio paviršinių vandens telkinių vandenyje ir ant paviršinių vandens telkinių ledo taisyklių

priedas

VĖLIAVŲ REIKŠMĖS

Bristi į vandenį ir maudytis draudžiama                     Budi gelbėtojai                                       

Maudytis pavojinga                                                  Maudytis saugu

________________________
[image: image2.png]

[image: image5.png]


